แบงก์ฟันกำไร1.63แสนล.
รายได้ดอกเบี้ยค่าฟีเพิ่มขึ้นSCBTMB ตั้งสำรองมาก
22 ม.ค. 2556

รายได้ดอกเบี้ยค่าฟีเพิ่มขึ้นSCBTMB ตั้งสำรองมาก 
ธุรกิจแบงก์ฟาดกำไรปีก่อน 1.63 แสนล้าน เพิ่มขึ้น 30% BAY โดดเด่นสุด ไทยพาณิชย์ทหารไทย ผลงานหรูถือโอกาสสำรองมาก
ธนาคารพาณิชย์ทั้งหมด 11 แห่ง ที่จดทะเบียนในตลาดหลัก ทรัพย์แห่งประเทศไทย รายงานผลการดำเนินงานปี 2555 มีกำไรสุทธิทั้งสิ้น 1.63 แสนล้านบาท เพิ่มขึ้น 30% จากงวดปี 2554 ที่มีกำไรสุทธิ 1.25 แสนล้านบาท 
ธนาคารที่มีอัตราการเติบโตของกำไรสูงสุดคือ ธนาคารกรุงศรีอยุธยา (BAY) มีกำไรสุทธิ 1.46 หมื่นล้านบาท เพิ่มขึ้น 57.86% จากปีก่อนตามด้วยธนาคารเกียรตินาคิน (KK) มีกำไรสุทธิ 3,391.28 ล้านบาท เพิ่มขึ้น 49.22% และธนาคารกสิกรไทย (KBANK) มีกำไรสุทธิ 3.52 หมื่นล้านบาท เพิ่มขึ้น 45.54% จากปี 2554 
ขณะที่ธนาคารทหารไทย (TMB) มีกำไรสุทธิ 1,605.18 ล้านบาท ลดลง 59.96% จากปี 2554 เนื่องจากในไตรมาส 4 มีการตั้งสำรองพิเศษ 5,286 ล้านบาท หลังจากปี 2555 มีกำไรก่อนหน้าสำรองถึง 10,445 ล้านบาท เพิ่มขึ้น 36.8% นับเป็นอัตราที่สูงที่สุดในรอบ 55 ปี ของการก่อตั้งธนาคาร
ด้านธนาคารไทยพาณิชย์ (SCB) มีกำไรสุทธิ 4.02 หมื่นล้านบาท ในปี 2555 เพิ่มขึ้น 28.9% โดยในปี 2555 ได้ตั้งสำรองเพิ่มเติมจากเกณฑ์ปกติอีกรวม 4,000 ล้านบาท 
นายวิชิต สุรพงษ์ชัย ประธานกรรมการบริหาร SCB กล่าวว่า ผลกำไรสะท้อนถึงศักยภาพในการทำธุรกิจอย่างครบวงจรของกลุ่ม และธนาคารกำหนดยุทธศาสตร์ที่ชัดเจน เตรียมพร้อมเพื่อรองรับความท้าทายต่างๆ ทั้งการแข่งขันและการก้าวสู่ประชาคมเศรษฐกิจอาเซียน (เออีซี) 
รายได้ดอกเบี้ยสุทธิเพิ่มขึ้น 22.9% ซึ่งเป็นผลจากสินเชื่อที่เพิ่มขึ้นถึง 19.7% จากปีก่อน แม้ต้นทุนเงินฝากจะสูงขึ้นธนาคารสามารถรักษาระดับรายได้ดอกเบี้ยสุทธิอยู่ที่ 3.18% 
รายได้ที่ไม่ใช่ดอกเบี้ยเพิ่มขึ้น 15.3% มาจากการเติบโตของค่าธรรมเนียมเบี้ยประกันชีวิตและรายได้จากการบริหารการเงิน 
ขณะที่สินเชื่อด้อยคุณภาพลดลงจากระดับ 2.61% ปี 2554 มาอยู่ที่ระดับ 2.13% ซึ่งเป็นระดับต่ำสุดหลังวิกฤตเศรษฐกิจ 
นางกรรณิกา ชลิตอาภรณ์ กรรมการผู้จัดการใหญ่ SCB กล่าวว่า ผลงานที่ดีของปี 2555 ยังแสดงให้เห็นถึงจุดแข็งและศักยภาพในการแข่งขันได้เป็นอย่างดี รวมทั้งนวัตกรรมผลิตภัณฑ์และคุณภาพบริการที่ดีขึ้น 
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย (KTB) กล่าวว่า ปี 2555 ธนาคารมีกำไรสุทธิ 2.35 หมื่นล้านบาท เพิ่มขึ้น 38.40% จากปี 2554